b'\n_START_ARTICLE_\nStr\xc3\xb8mand\n_START_SECTION_\nBeskrivelse\n_START_PARAGRAPH_\nVoksne hanner har gr\xc3\xa5bl\xc3\xa5 fjerdragt med r\xc3\xb8dbrune sider og distinkte, hvide tegninger, som omfatter en st\xc3\xb8rre hvid plet ved n\xc3\xa6broden. Voksne hunner er mindre farverige med brungr\xc3\xa5 fjerdragt med en hvid, rund plet p\xc3\xa5 hovedet. Begge k\xc3\xb8n har hvide \xc3\xb8red\xc3\xa6kker._NEWLINE_Str\xc3\xb8manden har en glat, t\xc3\xa6tsiddende fjerdragt, der kan indeholde meget luft. Dette er afg\xc3\xb8rende for at kunne isolere den forholdsvis lille krop i det kolde vand. Luften f\xc3\xa5r samtidig anden til at flyde ovenp\xc3\xa5 som en korkprop.\n_START_SECTION_\nUdbredelse, levested og taksonomi\n_START_PARAGRAPH_\nFuglen yngler hovedsageligt i den nordlige del af Asien og Nordamerika samt p\xc3\xa5 Gr\xc3\xb8nland og Island. Dens yngle-habitat er langs hastigt str\xc3\xb8mmende, kolde vandl\xc3\xb8b. De godt skjulte reder anbringes ofte p\xc3\xa5 jorden i n\xc3\xa6rheden af vandet. Arten er en tr\xc3\xa6kfugl, som om vinteren opholder sig ved stenede kyster ved Atlanterhavet og Stillehavet. Den er en sj\xc3\xa6lden g\xc3\xa6st i Vesteuropa og aldrig truffet i Danmark._NEWLINE_Str\xc3\xb8manden er den eneste nulevende art i sin sl\xc3\xa6gt, Histrionicus. To forhistoriske \xc3\xa6nder er beskrevet fra fossiler og menes at have tilh\xc3\xb8rt samme sl\xc3\xa6gt.\n_START_SECTION_\nF\xc3\xb8de\n_START_PARAGRAPH_\nStr\xc3\xb8m\xc3\xa6nder finder deres f\xc3\xb8de enten dykkende eller i vandoverfladen. De \xc3\xa6der bl\xc3\xb8ddyr, krebsdyr, insekter og deres larver samt plantef\xc3\xb8de.\n_START_SECTION_\nStatus\n_START_PARAGRAPH_\nArten er udbredt over et stort omr\xc3\xa5de og bestanden anses generelt at v\xc3\xa6re i fremgang. Den anses derfor ikke som truet._NEWLINE_Bestanden er dog s\xc3\xa5rbar overfor olieudslip i kystn\xc3\xa6re omr\xc3\xa5der.\n_START_SECTION_\nNavn\n_START_PARAGRAPH_\nDens videnskabelige sl\xc3\xa6gtsnavn Histrionicus kommer fra det latinske "histro", hvilket betyder skuespiller.'